L-Ewwel Viċi-President tal-Kummissjoni, Frans Timmermans;ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni, Federica Mogherini; il-Kummissarju għall-Politika Ewropea tal-Viċinat u n-Negozjati għat-Tkabbir, Johannes Hahn; il-Kummissarju għall-Kooperazzjoni u l-Iżvilupp Internazzjonali, Neven Mimica; il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos; il-Kummissarju għall-Għajnuna Umanitarja u l-Ġestjoni tal-Kriżijiet, Christos Stylianides; , il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová; il-Kummissarju għall-Kunsill Edukazzjoni, Żgħażagħ, Kultura u Sport, Tibor Navracsics; u l-Kummissarju għall-Unjoni ta' Sigurtà, Julian King, għamlu d-dikjarazzjoni li jmiss: Illum, fil-Jum Internazzjonali għall-Eliminazzjoni tal-Vjolenza kontra n-Nisa, aħna ngħidu: issa daqshekk. Nisa u bniet ġewwa u barra mill-UE jibqgħu jesperjenzaw vjolenza mifruxa. Madwar id-dinja, in-nisa u l-bniet għadhom qed jiġu msawwta d-dar, sfruttati sesswalment u ekonomikament, attakkati fit-triqat tagħna jew fil-post tax-xogħol, iffastidjati fuq l-internet jew waqt li jipprattikaw xi sport, ivvjolentati, immankati, jew sfurzati biex jiżżewġu. Terz tan-nisa fl-UE llum esperjenzaw xi tip ta' vjolenza bbażata fuq il-ġeneru. Ma nistgħux ninjoraw il-konsegwenzi enormi li dan għandu fuq il-familji, il-komunitajiet, is-soċjetajiet u l-ekonomija. Jeħtieġ li jkun hemm aktar ħidma fl-UE biex jiġi żgurat li kull tip ta' vjolenza kontra n-nisa jiġi eliminat. Kważi 25% tan-nisa fl-UE esperjezaw vjolenza fisika u / jew sesswali mis-sieħeb tagħhom sa mill-età ta' 15-il sena. Aktar minn kwart tal-Ewropej jaħsbu li l-att sesswali mingħajr kunsens jista' jkun ġustifikabbli. Aktar minn 20% tal-Ewropej jaħsbu li n-nisa jistgħu jivvintaw jew jeżaġeraw dikjarazzjoni ta' abbuż jew vjolenza sesswali. Il-vitmi ta' vjolenza bosta drabi ma jirrapportawx ir-reat. Persuni li jinzertaw fuq il-post xi drabi jżommu lura milli jaġixxu. Flimkien irridu nisfidaw dan u l-isterjotipiċi li jimminaw l-ilħna tan-nisa u nuru li l-vjolenza kontra n-nisa mhijiex aċċettabbli u mhijiex se tiġi ttollerata minn ħadd. In-nisa u l-bniet huma partikolarment vulnerabbli fis-sitwazzjonijiet ta' kunflitt u emerġenza, meta l-vjolenza, l-estorsjoni, it-traffikar, l-isfruttar u bosta forom ta' vjolenza bbażata fuq il-ġeneru jeskalaw. Bħala konsegwenza, miljuni ta' nisa u bniet jiġu sfurzati biex jitilqu minn darhom. Madankollu, waqt li jkunu qed jiċċaqilqu jew ifittxu kenn fil-kampijiet tar-refuġjati dawn in-nisa u l-bniet jiffaċċaw riskji addizzjonali ta' vjolenza minn migranti sħabhom, traffiaknti u anki l-awtoritajiet f'ċerti pajjiżi terzi. Kważi l-vittmi kollha tat-traffikar għall-isfruttar sesswali fl-UE huma n-nisa u l-bniet li jiġu minn pajjiżi terzi wara vjaġġi perikolużi ħafna. Qed naħdmu bla nifs biex dan jinbidel. Il-proġetti umanitarji tagħna relatati mal-vjolenza bbażata fuq il-ġeneru se jilħqu kważi 3.4 miljun nisa, bniet, subien u rġiel madwar id-dinja. Bħala parti mill-Pjan ta' Azzjoni tal-UE dwar l-Ugwaljanza bejn is-Sessi 2016-2020 fir-relazzjonijiet barranin qed inkomplu ninvestu fin-nisa u fil-bniet li jinkisrulhom id-drittijiet tagħhom madwar id-dinja hekk kif dawn jiġu esklużi mill-edukazzjoni, mis-suq tax-xogħol, u mill-ħajja politika filwaqt li jiffaċċaw regoli u liġijiet mhux ugwali dwar il-wirt. Fl-2017, se nipprovdu appoġġ speċifiku lill-vittmi ta' vjolenza fl-aktar żoni 'l bogħod u l-aktar fraġli. L-UE qed issaħħaħ ukoll l-isforzi tagħha biex tiżgura li n-nisa u l-bniet li jaslu fl-UE wara li jkunu ħarbu minn kunflitt, persekuzzjoni jew instabbiltà tal-faqar ikollhom aċċess għal kura medika, appoġġ legali, konsulenza xierqa dwar it-trawma u kura psikosoċjali jekk qatt kienu vittmi ta' diskriminazzjoni u vjolenza. Illum, il-Kummissjoni Ewropea qed tniedi sensiela ta' azzjonijiet għall-2017 biex tiġġieled il-vjolenza kontra n-nisa u l-bniet fil-forom kollha tagħha. Allokajna €10 miljun bħala appoġġ għall-isforzi bażiċi biex tiġi evitata l-vjolenza bbażata fuq il-ġeneru u għall-appoġġ tal-vittmi tagħha fl-Unjoni Ewropea. L-għan tagħna huwa li jkun hemm sensabilizzazzjoni u nipprovdu tagħrif dwar il-vjolenza kontra n-nisa, billi niffukaw fuq il-pubbliku ġenerali, kif ukoll in-nies professjonali li jistgħu jgħinuna f'din is-sitwazzjoni: uffiċjali tal-pulizija, għalliema, tobba, imħallfin fost oħrajn. Irridu, darba għall-dejjem, ngħidu le għal dan il-ksur ċar tad-drittijiet fundamentali tagħna. Din hija r-raġuni għaliex qed nieħdu din l-azzjoni llum. Qed ngħaqdu l-qawwiet tagħna flimkien mal-Istati Membri biex intemmu l-vjolenza kontra in-nisa. Jeħtieġ li n-nisa u l-bniet kollha jkunu kapaċi li jmexxu ħajja ħielsa mill-biża' u mill-vjolenza, fl-Unjoni Ewropea jew fi kwalunkwe post madwar id-dinja. Għal aktar tagħrif Mistoqsijiet u Tweġibiet Skeda informattiva dwar il-vjolenza bbażata fuq il-ġeneru, Ewrobarometru Vjolenza bbażata fuq il-ġeneru 2016 Ewrobarometru Għid le! Waqqaf il-vjolenza kontra in-nisa azzjonijiet Pjan ta' Azzjoni tal-UE dwar l-Ugwaljanza bejn is-Sessi 2016 -2020 Vjolenza fl-isport ibbażata fuq il-ġeneru studju